
A korlátozott precedensrendszer a magyar polgári perjogban, különös tekintettel a jogegységi panasz eljárásra

A dolgozatomban a korlátozott precedensrendszerrel foglalkoztam, részletesebben pedig a jogegységi panasz eljárással. Vizsgáltam, hogy mi volt a célja az új jogintézmények bevezetésének, illetve hogy maga a korlátozott precedensrendszer mennyiben „kevesebb” vagy „más” mint az angolszász jogrendszer precedensrendszere. Munkám során feldolgoztam a közel három év alatt született kapcsolódó szakirodalmat és a Kúria Panasz Tanácsa által majd másfél száz ügyben meghozott döntését. Ismertettem, hogy a korlátozott vagy fél precedensrendszer nem előzmények nélkül jelent meg a magyar jogrendszerben. Megállapítottam, hogy a bírókra hárított új feladatok, egy korábbitól eltérő jogértelmezést igényelnek mind tőlük, mind a felektől, jogi képviselőktől. Arra a következtetésre jutottam, hogy common law jogászokat erre a jogértelmezésre képezik ki, azt gondolom, hogy a magyar jogászképzésben is meg kellene jelennie egy olyan jellegű oktatásnak, amelynek célja és eredménye lehet a korlátozott precedensrendszer jövőbeni jogalkalmazóinak megfelelő felkészítése.
Végül mindezek alapján arra a végkövetkeztetésre jutottam, hogy a korlátozott precedensrendszer „kevesebb”, mint az angolszász jogrendszer precedensrendszere, átveszi annak jogértelmezési módszerét, de a magyar bíró nem alkothat jogot. A korlátozott precedensrendszer azonban alkalmas a jogegység biztosítására.



